b'\n_START_ARTICLE_\nLloydova pala\xc4\x8da, Trst\n_START_PARAGRAPH_\nLloydova pala\xc4\x8da se nahaja na Trgu Unit\xc3\xa0 v Trstu. \xc4\x8ce se peljemo po obalni cesti, lahko vzdol\xc5\xbe nje opazimo veliko zanimivih pala\xc4\x8d iz prej\xc5\xa1njih stoletij. Med najlep\xc5\xa1imi so gotovo prav tiste ob Trgu Unit\xc3\xa0, katerim se spla\xc4\x8da posvetiti nekaj pozornosti. Gledano iz morja, je Lloydova pala\xc4\x8da prva zgradba na desni strani trga._NEWLINE_Pala\xc4\x8do Tr\xc5\xbea\xc5\xa1kega Lloyda je med letoma 1880 in 1884 postavil Heinrich von Foerstel v poznorenesan\xc4\x8dnem slogu. Stoji na mestu, kjer je neko\xc4\x8d stala stara Ribarnica, prvotno tr\xc5\xbei\xc5\xa1\xc4\x8de na debelo med ribi\xc4\x8di in trgovci. Pro\xc4\x8delje je v spodnjem delu prekrito z\xc2\xa0\xc2\xbbbunjami\xc2\xab, ki so ro\xc4\x8dno izoblikovani kra\xc5\xa1ki kamni; \xc5\xa1e danes nabre\xc5\xbeinski kamnoseki pripravljajo\xc2\xa0\xc2\xbbbunje\xc2\xab\xc2\xa0za bogatej\xc5\xa1e zgradbe. Zgornji dve nadstropji sta okra\xc5\xa1eni z visokimi korintskimi stebri, balkoni in kipi._NEWLINE_Zelo lepa sta kipa boginj na dveh fontanah, ki stojita na vogalih stavbe proti notranjosti trga. Stari Tr\xc5\xbea\xc4\x8dani so radi hudomu\xc5\xa1no pripominjali, da ima Trst samo dve lepi \xc5\xbeenski in \xc5\xa1e tisti se ne dasta premakniti. Toda kipa ne predstavljata Tr\xc5\xbea\xc4\x8dank, temve\xc4\x8d vodo. Upodobila sta ju Giuseppe Pokornj in Ugo H\xc3\xa4rdtl, enega za sladko vodo, drugega za morsko; tudi voda, ki priteka iz levjega \xc5\xberela na vzno\xc5\xbejih kipov, je na eni strani sladka, na drugi so jo pa \xc4\x8drpali iz morja, kar \xc5\xa1e dobro vedo tisti Tr\xc5\xbea\xc4\x8dani, ki so se \xc5\xa1e pred nedavnim kot otroci igrali na Velikem Trgu in so se hoteli med igranjem osve\xc5\xbeiti s po\xc5\xbeirkom vode iz teh fontan.\xc2\xa0\xc2\xbbSladka voda\xc2\xab\xc2\xa0stoji nad nimfo, otrokom in panterom, ki pijejo pri studencu.\xc2\xa0\xc2\xbbMorska voda\xc2\xab\xc2\xa0pa stoji nad skupino otroka na delfinu in povodnega mo\xc5\xbea. Seveda so po obeh vodah, sladki in morski, plule ladje Tr\xc5\xbea\xc5\xa1kega Lloyda, ki je bila najstarej\xc5\xa1a plovna dru\xc5\xbeba v Jadranu in ena prvih na svetu sploh._NEWLINE_Danes je v pala\xc4\x8di sede\xc5\xbe de\xc5\xbeele Furlanija - Julijska krajina.'